
 3.2.2017
 BG
 Официален вестник на Европейския съюз
 L 29/24
 РЕГЛАМЕНТ ЗА ИЗПЪЛНЕНИЕ (ЕС) 2017/186 НА КОМИСИЯТА
 от 2 февруари 2017 година
 за определяне на специални условия, вследствие на микробиологично замърсяване, приложими за въвеждането в Съюза на пратки от определени трети държави, и за изменение на Регламент (ЕО) No 669/2009
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
 като взе предвид Регламент (ЕО) No 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 15, параграф 5 от него,
 като има предвид, че:
 (1)
 В член 53 от Регламент (ЕО) No 178/2002 е предвидена възможността да се предприемат целесъобразни спешни мерки от Съюза за внесени от трета държава храни с цел опазване на здравето на човека, здравето на животните и околната среда, когато е очевидно, че е налице сериозен риск, който не може да бъде задоволително овладян чрез предприетите от отделните държави членки мерки.
 (2)
 В член 11 от Регламент (ЕО) No 178/2002 се предвижда внасяните в Съюза храни за пускане на пазара в рамките на Съюза да отговарят на съответните изисквания на законодателството в областта на храните или на условията, които са признати от Съюза за най-малкото равностойни на тези изисквания, или при наличие на конкретно споразумение между Съюза и страната износителка, на съдържащите се в споразумението изисквания.
 (3)
 Регламент (ЕО) No 852/2004 на Европейския парламент и на Съвета (3) съдържа общи правила за стопанските субекти в областта на храните относно хигиената на храните.
 (4)
 В член 11 от Регламент (ЕО) No 882/2004 се определят изискванията за методите за вземане на проби и анализ, използвани в рамките на официалния контрол.
 (5)
 В член 14 от Регламент (ЕО) No 178/2002 се предвижда, че на пазара не се пускат храни, които не са безопасни. Съгласно Регламент (ЕО) No 882/2004 компетентните органи трябва да проверяват спазването на законодателството на Съюза от страна на стопанските субекти в областта на храните.
 (6)
 С Регламент (ЕО) No 669/2009 на Комисията (4) се установяват правила за засилен официален контрол върху вноса на някои фуражи и храни от неживотински произход, изброени в приложение I към посочения регламент.
 (7)
 В продължение на много години се наблюдаваше висока честота на неспазване на микробиологичните изисквания за безопасност при сусамовото семе (семена от сусам) и листата от бетел (Piper betle L.) от Индия. Поради това през 2014 г. беше засилена честотата на официалния контрол върху вноса на тези храни във връзка с наличието на